In nomine sancte et individue Trinitatis. Notum sit omnibus tam presentibus quam futuris. Ego Algerius peccator, cum adhuc essem in seculo, ecclesie Leodiensis Sancte Marie Sanctique Lamberti indignus canonicus, cum fratre Johanne priore de Vilar, data pecunia, ita conveni, ut quoddam allodium juxta ecclesiam de Vilar mihi adquireret, unde singulis annis in eternum pro salute anime mee Clunienci ecclesie marcam solveret. Ipse autem libenter hoc a me suscipiens, strenue sicut promiserat perfecit, terram adquivisit, quam jure perpetuo in possessionem ecclesie de Vilar delegans, presente domno Pontio, tunc temporis abbate, et Ivone priore ceterisque confratribus Cluniensibus, eandem marcam singulis annis in eternum se suosque successores ecclesie Cluniensis, de ipsa ecclesia de Vilar, cui terram delegaverat, persolvere pepigit, hoc adjecto quod in ipsa marca XII denarii, quos ecclesia de Vilar eotenus ecclesie Cluniensi pro censu solverat, computarentur. Ego autem ipse Algerius, ipsius ecclesie Cluniensis postea factus qualiscumque monachus, presente domno Petro, ipsius ecclesie venerabili abbate, et prioribus et ejusdem ecclesie confratribus, cum eodem domno Johanne, priore de Vilar, ita omnino rem renovavi et confirmavi, ut singulis annis in eternum ipsa ecclesia de Vilar, antiquo suo censu supputato, marcam argenti pro terra sibi adquisita, in festo Omnium Sanctorum solvat ecclesie Cluniacensi.